b'\n_START_ARTICLE_\nGuy Edwards\n_START_PARAGRAPH_\nGuy Richard Goronwy Edwards (s. 30. joulukuuta 1942) on entinen brittil\xc3\xa4inen F1-kuljettaja.\n_START_SECTION_\nAlkuvaiheet\n_START_PARAGRAPH_\nEdwards aloitti uransa pieniss\xc3\xa4 sarjoissa, mm. Formula 5000 sek\xc3\xa4 Euroopan 2-litraisissa 1970-luvulla. H\xc3\xa4n ajoi Formula 3 -sarjassa jo vuonna 1968, mutta lopetti kyseisess\xc3\xa4 sarjassa ajamisen taloudellisista syist\xc3\xa4. Parhaan tuloksen alkuajoilta Edwards sai vuoden 1973 Euroopan 2-litraisissa, jossa h\xc3\xa4n oli kolmas. My\xc3\xb6hemmin vuonna 1975 h\xc3\xa4n oli my\xc3\xb6s Formula 5000:ssa kolmas.\n_START_SECTION_\nSiirtyminen muihin sarjoihin\n_START_PARAGRAPH_\nEdwards kilpaili Aurora F1 -mestaruussarjassa vuosina 1978\xe2\x80\x931980 saavuttaen useita voittoja ajaen Marchin, Fittipaldin ja Arrowsin autoilla. Vuonna 1980 h\xc3\xa4n sijoittui sarjan kolmanneksi. Edwards ajoi my\xc3\xb6s Le Mansin 24 tunnin ajoja vuosina 1971, 1977-78 ja 1980-85, joissa h\xc3\xa4n oli luokkansa toinen 1980 ja kolmas 1981.\n_START_SECTION_\nKunnianosoitus\n_START_PARAGRAPH_\nEdwards on yksi niist\xc3\xa4 kuljettajista, jotka yhdess\xc3\xa4 Arturo Merzarion, Brett Lungerin ja Harald Ertlin kanssa pelastivat Niki Laudan palavasta autostaan vuoden 1976 Saksan GP:ss\xc3\xa4. Edwards palkittiin my\xc3\xb6hemmin Queens Gallantry -mitalilla urhoollisuudestaan. Vuonna 1996 Edwards kommentoi tilannetta seuraavanlaisesti: "Minulla oli aikaa astua ulos autosta, juosta takaisin ja pelastaa h\xc3\xa4net (Laudan). Bensapalot ovat inhottavia ja t\xc3\xa4m\xc3\xa4 oli yksi isoimmista. Kuumuus ja melu olivat uskomattomia. Ei ollut mik\xc3\xa4\xc3\xa4n kaunis n\xc3\xa4kym\xc3\xa4. Juoksin paloa kohti ja ajattelin halusinko todella tehd\xc3\xa4 t\xc3\xa4m\xc3\xa4n. Rehellinen vastaus olisi ollut `ei miss\xc3\xa4\xc3\xa4n nimess\xc3\xa4`, mutta mit\xc3\xa4 muuta olisin voinut tehd\xc3\xa4. Pys\xc3\xa4hty\xc3\xa4 ja k\xc3\xa4vell\xc3\xa4 takaisin? Ei hemmetti, millainen sotku se olikaan. Lieskat olivat niin sakeita, etten n\xc3\xa4hnyt pirulaista. Sain hyv\xc3\xa4n otteen h\xc3\xa4nen k\xc3\xa4dest\xc3\xa4\xc3\xa4n sek\xc3\xa4 kehosta. Heppu tuli ulos autosta ja me (pelastajat) rojahdimme maahan yhdeksi kasaksi. Vedimme h\xc3\xa4net ulos kuin pullonkorkin."\n_START_SECTION_\nKonsulttina\n_START_PARAGRAPH_\nEdwards toimi konsulttina ja auttoi talleja saamaan sponsoritukea. Apua saaneita talleja olivat, mm. Jaguarin urheiluauto-osasto sek\xc3\xa4 Team Lotus, joka ajautui kuitenkin kauden 1994 lopussa j\xc3\xa4ttivelkoihin ja lopetti toimintansa.\n_START_SECTION_\nMuuta\n_START_PARAGRAPH_\nEdwardsin poika Sean Edwards oli my\xc3\xb6s kilpa-ajaja, joka kuoli vuonna 2013 kouluttaessaan Australiassa nuoria kuljettajia. H\xc3\xa4n istui tapahtumahetkell\xc3\xa4 matkustajan paikalla auton osuessa rengasvalliin sek\xc3\xa4 sein\xc3\xa4\xc3\xa4n ja syttyen lopulta palamaan.'